**Kľúčové prvky dohody CETA a dosahy na SR**

Dohoda CETA je zatiaľ najambicióznejšia dohoda o voľnom obchode, ktorú EÚ vyrokovala s dôležitým partnerom G7. Znamená nové príležitosti v oblasti obchodovania a investícií pre hospodárske subjekty oboch strán. V dôsledku CETA sa odstránia clá, skončia sa obmedzenia prístupu k verejným zákazkám, otvorí sa trh so službami, poskytnú sa predvídateľné podmienky pre investorov a v neposlednom rade dohoda prispeje k zabráneniu nezákonného kopírovania inovácií a tradičných výrobkov EÚ. Dohoda obsahuje aj všetky záruky zabezpečujúce, aby hospodárske zisky neboli realizované na úkor základných práv, sociálnych noriem, práva vlády na reguláciu, ochrany životného prostredia alebo zdravia a bezpečnosti spotrebiteľov.

Dohoda prinesie európskym spotrebiteľom a spoločnostiam úspory v dôsledku odstránenia alebo zníženia colných sadzieb. EÚ aj Kanada odstránia od prvého dňa platnosti dohody clá pre približne 98 % colných položiek, čo je najlepší výsledok, aký EÚ dosiahla v doterajších rokovaniach o dohodách o voľnom obchode. Clá v priemyselnom sektore budú plne liberalizované (tzv. pokrytie dohody CETA v tomto sektore je 100 %), z toho viac ako 99 % už od dátumu uplatňovania dohody. To ušetrí exportérom EÚ ročne na nevybratom cle cca 500 mil. €.

Kanada v dohode po prvýkrát otvorila svoj trh s verejnými zákazkami aj na úrovni provincií, čo predstavuje jeden z jej významných prínosov. Subjekty z EÚ budú môcť predkladať ponuky na poskytovanie tovarov a služieb nielen na federálnej úrovni, ale aj kanadským provinciám a samosprávam. Kanada tiež vytvorí jednotnú elektronickú webovú stránku, na ktorej budú zverejnené informácie o tendroch a prístupe k verejnému obstarávaniu na všetkých úrovniach administratívy.

Dohoda CETA je v súlade s politikami EÚ. V tomto smere sa prostredníctvom CETA, neoslabia ani nezmenia právne predpisy EÚ, ani sa nebudú meniť, obmedzovať ani odstraňovať normy EÚ v žiadnej z regulovaných oblastí. Normy a predpisy týkajúce sa bezpečnosti potravín, bezpečnosti výrobkov, ochrany spotrebiteľa, zdravia, životného prostredia, sociálne alebo pracovné normy zostávajú zachované. Všetky dovozy z Kanady budú musieť naďalej spĺňať pravidlá a predpisy EÚ (napr. technické predpisy a normy pre výrobky, sanitárne alebo fytosanitárne predpisy, predpisy o bezpečnosti potravín, normy pre bezpečnosť a ochranu zdravia, pravidlá o geneticky modifikovaných organizmoch, predpisy o ochrane životného prostredia a ochrane spotrebiteľa).

Predpokladá sa, že takmer polovica celkového rastu HDP očakávaného vplyvom uplatňovania dohody bude orientovaná do obchodu so službami. CETA prinesie nové príležitosti pre európskych exportérov služieb najmä v kľúčových sektoroch ako finančné služby, telekomunikácie, energetika, námorné služby. EÚ v CETA tak, ako vo všetkých svojich obchodných dohodách v plnom rozsahu ochraňuje služby vo verejnom záujme (napr. zásobovanie vodou, zdravotníctvo, sociálne služby alebo vzdelávanie). Členské štáty EÚ budú môcť naďalej prevádzkovať verejné monopoly pre konkrétnu službu a budú môcť naďalej rozhodovať o tom, ktoré služby si chcú zachovať ako univerzálne a verejné, prípadne ich dotovať. Okrem toho CETA neobsahuje ustanovenie, ktoré by bránilo vláde členského štátu EÚ kedykoľvek v budúcnosti zmeniť akékoľvek autonómne rozhodnutie, ktoré prípadne prijala na účel privatizácie týchto sektorov.

V oblasti regulačnej spolupráce strany vytvárajú fórum pre spoluprácu, ktoré bude fungovať ako dobrovoľný mechanizmus na výmenu skúseností a relevantných informácií medzi regulačnými orgánmi a na pomoc pri identifikovaní oblastí, v ktorých by mohli tieto inštitúcie spolupracovať. Nemá však kompetencie meniť existujúce predpisy, ani tvoriť nové právne predpisy. Žiadnym spôsobom neobmedzí rozhodovaciu právomoc regulačných orgánov v členských štátoch EÚ, ani na úrovni EÚ.

Dohoda CETA obsahuje nový moderný prístup EÚ k ochrane investícií a mechanizmu riešenia investičných sporov. Zavádza dôležité inovácie v tejto oblasti, zabezpečuje vysokú úroveň ochrany investorov, pričom plne zachováva právo vlád regulovať a presadzovať oprávnené ciele verejnej politiky, pokiaľ ide o ochranu zdravia, bezpečnosti alebo životného prostredia. CETA predstavuje významný zlom v tradičnom prístupe k ochrane investícií
a riešeniu investičných sporov vo väčšine existujúcich bilaterálnych investičných zmlúv. Spresňuje štandardy ochrany, čím zabraňuje ich širokej interpretácii, vytvára nezávislý systém skladajúci sa zo stáleho prvostupňového tribunálu a odvolacieho tribunálu vymenovaných zmluvnými stranami, ktoré budú viesť konania o riešení investičného sporu transparentným a nestranným spôsobom. CETA tiež obsahuje ustanovenia o transparentnosti investičných sporov, etický kódex pre členov tribunálu a mediátorov, vylučuje paralelné konania, obsahuje jasnejšie a presnejšie štandardy ochrany investícií, jasne definuje „nepriame vyvlastnenie“, nechráni „schránkové“ firmy, obsahuje rýchly systém na odmietnutie špekulatívnych žalôb. Ustanovenia o ochrane investícií a nový investičný súdny systém v CETA nahradia bilaterálnu Zmluvu medzi Slovenskou republikou a Kanadou o podpore a ochrane investícií (publikovaná v Zbierke zákonov SR pod č. 26/2012 Z. z.).

Dohoda tiež obsahuje kapitoly o obchode a udržateľnom rozvoji, obchode a pracovných štandardoch a obchode a životnom prostredí, ktoré spájajú obchodnú dohodu s celkovými cieľmi EÚ týkajúcimi sa udržateľného rozvoja a konkrétnymi cieľmi v oblasti pracovných záležitostí, životného prostredia a zmeny klímy.

**Dosahy na SR**

MH SR ako gestor dohody zadalo vypracovanie analýzy dopadov Komplexnej hospodárskej a obchodnej dohody medzi EÚ a Kanadou na SR, ktorej cieľom bolo definovať dosahy na poľnohospodárstvo a potravinárstvo, dosahy na makroekonomické ukazovatele SR, ako i vybrané sektory ekonomiky SR (automobilový, strojárenský a elektrotechnický sektor). Zhotoviteľmi analýzy boli Ekonomický ústav Slovenskej akadémie vied a Národné poľnohospodárske a potravinárske centrum. Kompletný text analýzy je prístupný na webovej stránke MH SR <http://www.mhsr.sk/obchod/obchodne-vztahy-s-tretimi-krajinami/dohody-eu-s-tretimi-krajinami/komplexna-hospodarska-a-obchodna-dohoda-medzi-eu-a-kanadou-ceta/sektorova-analyza-dopadov-ceta-na-sr> .

Spoločné závery zhotoviteľov analýzy sú nasledovné:

**Národohospodárske efekty**

Slovenská ekonomika sa v dôsledku prílevu priamych zahraničných investícií (PZI) špecializuje najmä na priemyselné sektory s proexportne orientovanou produkciou, tzn. na vývoz priemyselných výrobkov a dovoz potravín.

Liberalizácia obchodu EÚ s Kanadou bude naďalej **posilňovať špecializáciu SR na priemyselné sektory.**

Na základe rôznych variantov vývoja v dôsledku odstránenia tarifných prekážok sa **vplyv** Komplexnej hospodárskej a obchodnej dohody – CETA (*Comprehensive Economic and Trade Agreement*) na slovenskú ekonomiku očakáva v priemere na **úrovni 0,013 % HDP**.

Vplyv dohody CETA **na tvorbu pracovných miest** na Slovensku sa predpokladá na úrovni **0,012 % celkovej zamestnanosti**.

Prijatie dohody CETA bude mať **pozitívny efekt na čistú zahraničnoobchodnú výmenu** medzi Slovenskou republikou a Kanadou, a to **najmä** vďaka očakávaným **pozitívnym efektom v automobilovom priemysle**.

**Odstránenie tarifných** prekážok by malo viesť k zvýšeniu vývozu do Kanady v priemere o 8 %, v prípade vysokej reakcie na pokles cien až o 18 %.

**Odstránením tarifných** opatrení a **netarifných bariér bol** pre všetky odvetvia hospodárstva SR **indikovaný potenciál zvýšenia vývozu v rozsahu 30 – 38 %.** Ročne to pri vývoze do Kanady predstavuje zvýšenie o **68,1 – 88,1 mil. USD (57,1 – 73,9 mil. EUR)**[[1]](#footnote-2).

**Poľnohospodárstvo a potravinárstvo**

Agropotravinársky zahraničný obchod SR s Kanadou dosahuje nízke objemy. Podiel Kanady na dovoze SR pri agropotravinárskych komoditách dosahuje **len 0,16 %** a na vývoze **dokonca len 0,06 %**.

**Liberalizácia dovozných ciel by znamenala úsporu pre slovenských výrobcov**, hlavne pri výrobkoch orientovaných na kanadský trh, t. j. cukrovinky bez kakaa, čokoláda, výrobky z obilia.

Agropotravinársky obchod EÚ s Kanadou sa koncentruje na krajiny EÚ 15. Podiel Kanady na agrovývoze EÚ do tretích krajín dosahuje až 2,5 % a na agrodovoze 2,1 %. Európska únia je druhým najvýznamnejším exportérom poľnohospodárskych a potravinárskych výrobkov do Kanady. Exportný potenciál EÚ by sa liberalizáciou obchodu s Kanadou mohol zvýšiť.

Na liberalizácii obchodu s využitím už existujúcich odbytových ciest európskych producentov by mohli profitovať aj slovenskí producenti hovädzieho mäsa, obilnín, sladu, škrobov, konzervovaného mäsa, cukroviniek, čokolády, cestovín, sušienok, polievok, omáčok a potravinových prípravkov.

Kanada si extrémne vysokým dovozným clom primárne chráni domáci mliekarenský priemysel, ako aj produkciu mäsa a mäsových výrobkov, čokolády a potravinárskych prípravkov využívaných v potravinárskom priemysle. **Liberalizácia vzájomného obchodu by mala exportérom priniesť najväčšie úspory práve v uvedených sektoroch a pri týchto výrobkoch je možné očakávať najvýraznejšiu akceleráciu exportu EÚ.**

Európska únia vyčlenila z bezcolného režimu živú hydinu, chladené a mrazené hovädzie mäso, bravčové mäso, hydinové mäso s výnimkou vodnej hydiny, vtáčie vajcia v škrupine aj bez nej a kukuricu cukrovú. Ide o výrobky, ktoré aj z pohľadu agropotravinárskeho zahraničného obchodu Slovenskej republiky možno označiť za **citlivé položky**. Na druhej strane, medzi citlivými položkami úplne absentujú poľnohospodárske a potravinárske výrobky, pri ktorých slovenskí producenti čelia silnej konkurencii hlavne z ostatných členských štátov EÚ. Výrazné zvýšenie dovozu týchto výrobkov z tretích krajín, v tomto prípade z Kanady, by ešte posilnilo cenový konkurenčný tlak. Ide hlavne o mliečne výrobky (Kanada nebude v krátkodobom a strednodobom horizonte konkurencieschopná na trhu EÚ s výrobkami mliekarenského priemyslu), obilie a mlynské výrobky, ako aj ovocie a zeleninu vrátane výrobkov z nich.

Všetky dovozy z Kanady musia spĺňať pravidlá a predpisy EÚ vrátane sanitárnych alebo fytosanitárnych predpisov, predpisov o bezpečnosti potravín, noriem pre bezpečnosť a ochranu zdravia, pravidiel o geneticky modifikovaných organizmoch (GMO). Kanada svojim výrobcom neukladá povinnosť ich produkty označiť v prípade použitia GMO. Európska legislatíva vyžaduje označovanie potravín, ktoré sú vyrobené alebo obsahujú GMO a platí povinné označovanie prímesí nad 0,9 % autorizovaných GMO. Vstupom dohody CETA do platnosti sa naša legislatíva nemení.

Pre strategické rozhodnutia slovenských exportérov je relevantná finančná náročnosť na vstup a presadenie sa v maloobchodných reťazcoch a silná domáca i zahraničná konkurencia na trhu s potravinami, keďže Kanada dováža agropotravinárske produkty z celého sveta, t. j. aj z nízkonákladových krajín. **Osobitné postavenie majú maloobchodné reťazce obchodujúce s alkoholickými nápojmi**.

Napriek limitovanému výrobnému potenciálu slovenských alkoholických nápojov a zložitej a nákladnej procedúre na vstup do uvedených sietí, na kanadskom trhu zaznamenáva úspech slovenské pivo. Šancu majú aj liehové nápoje, ich vývoz je však minimálny. Slovenské vína sa zatiaľ na kanadskom trhu presadiť nepodarilo vzhľadom na nízky objem výroby a konkurenciu tradičných vinárskych krajín EÚ. Vzhľadom na obmedzený výrobný potenciál SR pri alkoholických nápojoch a dlhodobo nízke objemy ich vývozu nie je reálne, aby sa hodnota slovenského vývozu alkoholických nápojov do Kanady v strednodobom horizonte veľmi výrazne zvýšila. **Napriek uvedeným skutočnostiam, vysoká kvalita slovenských vín a alkoholických nápojov a ich priaznivé hodnotenia na svetových výstavách im otvárajú možnosť postupne preniknúť v čoraz väčšej miere aj na kanadský trh s cielenou orientáciou na krajanské komunity.**

**Zemepisné označenia** patria k dôležitým marketingovým nástrojom výrazne zvyšujúcim konkurencieschopnosť predávaných výrobkov na zahraničných trhoch. Pre agropotravinárske komodity (s vylúčením vína a liehových nápojov) si v rámci dohody CETA Kanada žiadne nároky na ochranu svojich agropotravinárskych výrobkov v súčasnosti neuplatňuje. Európska únia si uplatňuje nárok na ochranu 171 zemepisných označení pre agropotravinárske komodity. Tie pochádzajú zo 14 krajín EÚ. **Slovenská republika v uvedenom zozname nefiguruje**. Dôvodom je skutočnosť, že EÚ si prednostne vynegociovala zemepisné označenia výrobkov citlivých na falšovanie. Zoznamy zemepisných označení, ktorými sa identifikujú výrobky EÚ na trhu Kanady, sa v budúcnosti môžu na základe bilaterálnych rokovaní postupne rozširovať a **existuje reálna možnosť do predmetného zoznamu zahrnúť aj slovenské výrobky.**

Úspešnosť slovenských výrobkov na kanadskom trhu závisí od druhu, kvalitatívnych parametrov a atraktívnosti výrobku, optimálneho pomeru medzi cenou a kvalitou a očakávaných objemov predaja. Dôležité je nadviazanie kontaktov s kanadskými importérmi, veľkoobchodnými distribútormi alebo maloobchodnými reťazcami, investovanie do marketingového prieskumu, reklamy a pravidelné udržiavanie osobných kontaktov s kanadským trhom (účasť na špecializovaných výstavách v jednotlivých ekonomických centrách Kanady, organizovanie propagačných a prezentačných aktivít).

Dohoda CETA by mala mať pozitívny vplyv na export poľnohospodárskych a potravinárskych výrobkov. Aktívne saldo EÚ s Kanadou v roku 2016 dosiahlo 714,2 mil. EUR. **Rizikom môže byť znižujúci sa domáci rozsah výroby agrosektora a rastúci import potravín.** Modelové výsledky vedú k záverom, že uzatvorenie dohody CETA môže stimulovať **rast exportu do Kanady viac v potravinárskom priemysle** ako v poľnohospodárstve, a to v rozsahu 0,7 mil. USD (0,59 mil. EUR) až 1,1 mil. USD (0,92 mil. EUR).

Ani zvýšený indikovaný rast agropotravinárskeho exportu významnejšie **neovplyvní nízku úroveň obchodnej výmeny poľnohospodárstva a potravinárskeho priemyslu Slovenska a Kanady.**

**Cieľom Kanady je zvýšiť aj agropotravinársky export na jednotný trh EÚ.** Modelované odhady naznačujú výhodnosť CETA v raste exportu. Exportný potenciál rastu je vyšší, ako bez CETA a než aký by bol medzi danými ekonomikami bez hlbšej obchodnej liberalizácie. **Z Kanady by účinkom CETA mohol na Slovensko prúdiť agropotravinársky tovar vyšší o 0,8 mil. USD (0,67 mil. EUR), ale na trh EÚ vyšší až zhruba o 1,1 mld. USD (0,92 mld. EUR) (+ 32 %).**

Vygenerovaný rozdiel v zmene vzájomného obchodu SR a Kanady je zanedbateľný. Je však pravdepodobné, že bude **silne pôsobiť nepriamy efekt CETA**, **a to export z krajín EÚ s najväčším podielom obchodu s Kanadou** (Belgicko, Francúzsko, Holandsko, Poľsko) **na slovenský trh**. Svedčí o tom takmer nulový, resp. nulový export viacerých dezagregovaných skupín zo Slovenska do Kanady a naopak, čo nie je platné pre vzájomný obchod SR
a ostatných členských štátov EÚ.

**Najvyššia citlivosť slovenského exportu** agropotravinárskych výrobkov na tvorbu zóny voľného obchodu (FTA) je pri olejninách a výrobkoch z nich, ďalej pri cukrovinkách a pri mlieku a mliečnych výrobkoch. Naopak, čo sa týka zmeny aktuálnych objemov obchodu, tie by mohli najvýraznejšie rásť pri cukre a cukrovinkách, ďalej pri nápojoch a následne pri obilninách a výrobkoch z nich.

**Citlivosť slovenského importu** je najvyššia pri nápojoch, ďalej pri mlieku a mliečnych výrobkoch, ako aj pri mäse a mäsových výrobkoch.

**Priamy kanadský export do SR je taký nízky, že aj napriek novým podmienkam v dôsledku uzatvorenia dohody CETA sa jeho zmeny približujú k nule. Zmena objemu kanadského exportu do EÚ je však najvyššia pri obilninách a výrobkoch z nich, mäse a nápojoch.**

**Netarifné obchodné bariéry (NTB)**

**V odvetví poľnohospodárstva pri exporte do Kanady sú NTB výrazne vyššie ako pri exporte na Slovensko** (a teda aj do EÚ). Výsledok odhadu pre Kanadu naznačuje, že Kanada môže znížiť obchodné náklady o približne 21 % a pre Slovensko by sa mohli pri exporte do Kanady znížiť výraznejšie, a to o 33 %.

**V potravinárskom priemysle sú NTB pre slovenský export nižšie** (12 – 29 %) a sú porovnateľné s úrovňou vygenerovanou pre všetky odvetvia hospodárstva SR (22 – 32 %). **Pri exporte Kanady je potenciál zníženia obchodných nákladov výrazne vyšší**, a to až 62 %. V odvetví agropotravinárstva exportný potenciál SR predstavuje zníženie nákladov o 25 – 33 %. V prípade Kanady je opäť vyšší (46 %). Z hľadiska eliminácie obchodných nákladov je výhoda jednoznačne na strane Kanady.

Pri **exporte živých zvierat do Kanady** sú NTB **nižšie ako pri exporte do EÚ**, **a to na úrovni 64 %.** Ich eliminácia v prospech Kanady môže dosiahnuť až 80 %. V prípade Kanady existuje aj výrazne vyšší potenciál exportu živých zvierat ako v prípade Slovenska.

NTB sú **pri skupine mias vyššie pri exporte do EÚ (49 %), ako do Kanady (6 %).** Preto na strane Kanady existuje **pravdepodobnosť** (aj z dôvodu jej veľmi vysokého potenciálu výroby), **že využije elimináciu výrazne vyššej NTB na trhu EÚ**.

V skupine mlieka a mliečnych výrobkov, masla a syrov a cukru a cukroviek v prípade exportu do Kanady NTB oscilujú na úrovni okolo 20 % (t. j. okolo priemeru potravinárskeho priemyslu). **Pri skupine cukru a cukroviniek sa potenciálna eliminácia NTB javí výrazne v prospech Kanady (50 %).**

Skupiny obilnín a olejnín nemôžeme, pre absentujúce preukazné výsledky, porovnávať. **Export olejnín a výrobkov z nich zo Slovenska** je pri deficite olejnín na európskom trhu, napriek potenciálne vysokej eliminácii obchodných nákladov (takmer 43 %), skôr hypotetický.

**Automobilový, elektrotechnický a strojársky priemysel[[2]](#footnote-3)**

Pre Slovenskú republiku je v automobilovom, elektrotechnickom a strojárskom priemysle dôležitý hlavne tzv. vnútroúniový zahraničný obchod (medzi členskými štátmi EÚ). Podiel Kanady na celkovom **automobilovom exporte SR** dosahoval v roku 2016 **len približne 1 %**, pričom **v elektrotechnickom a strojárskom priemysle** tento podiel nebol **ani 0,5 %.**

Slovenská republika (ale aj celá EÚ) má vo vzájomnom zahraničnom obchode s Kanadou dlhodobo **vysoké aktívne saldo obchodnej bilancie práve v automobilovom priemysle**.

 K pasívnemu saldu obchodnej bilancie SR s Kanadou v elektrotechnickom a strojárskom priemysle v niektorých rokoch prispievali najmä nasledovné tovarové položky: Lietadlá, kozmické lode, ich časti a súčasti; Lode, člny a plávajúce zariadenia; Nástroje a prístroje optické, fotografické, kinematografické vrátane ich častí, súčastí a príslušenstva.

**Export zo SR do Kanady** v rámci nami skúmaných troch odvetví je neporovnateľne **viac koncentrovaný ako import z Kanady do SR**.

V exporte zo SR do Kanady má prevahu **automobilový priemysel (73 % celkového slovenského exportu do Kanady)**, s dominantným zastúpením osobných automobilov na celkovom exporte.

Uzavretie dohody o voľnom obchode s Kanadou by tak malo byť **príležitosťou najmä pre automobilové spoločnosti pôsobiace na území SR** na zvýšenie exportu do Kanady, čo by prispelo k jeho väčšej diverzifikácii.

V dovoze Slovenska z Kanady **v automobilovom priemysle dominujú medziprodukty**, čo súvisí s tým, že výroba konštrukcií a komponentov sa v Kanade podieľala na celkovom objeme výroby v automobilovom priemysle viac ako polovicou.

**Veľká časť produkcie** v automobilovom, strojárskom a elektrotechnickom priemysle je **koncentrovaná v západoslovenskom regióne**, čo znamená, že prípadné benefity plynúce z uzatvorenia dohody CETA nebudú na Slovensku rozložené rovnomerne.

**Ťažobný priemysel tvoril 39 % z celkového slovenského importu z Kanady**. Odstránenie tarifných a netarifných bariér pre slovenských importérov by mohlo prispieť k zníženiu ich nákladov na vstupy, ktoré musia vynaložiť pri výrobe konečných produktov.

**Až približne 80% z celkového počtu importujúcich firiem** v slovenskom automobilovom, elektrotechnickom a strojárskom priemysle **tvorili malé a stredné podniky**.

Z celkového počtu **exportujúcich firiem** pôsobiacich na Slovensku **len necelé 1 % exportuje do Kanady** (bez ohľadu na priemyselné odvetvie).

Na exporte SR do Kanady v rámci automobilového priemyslu sa podieľal približne rovnaký počet malých a stredných podnikov a veľkých firiem.

Priame benefity plynúce z odstránenia tarifných a netarifných bariér po schválení CETA budú  v tomto odvetví rozdelené medzi malý počet firiem (v roku 2016 exportovalo do Kanady  v automobilovom priemysle len 11 podnikov).

**Prevažujúcu väčšinu z celkového počtu** slovenských firiem v elektrotechnickom
a strojárskom priemysle exportujúcich do Kanady **tvoria práve malé a stredné podniky**, ktoré by z uzatvorenia dohody CETA mali profitovať najviac.

Postupné odstraňovanie tarifných aj netarifných prekážok obchodu **môže pomôcť čiastočne zvýšiť konkurencieschopnosť slovenských malých a stredných podnikov na kanadskom trhu**, keďže sú pri existencii súčasných bariér zahraničného obchodu len veľmi ťažko schopné konkurovať veľkým etablovaným spoločnostiam, prípadne transnacionálnym korporáciám.

Hodnota colných platieb týkajúcich sa importovaného tovaru v automobilovom, elektrotechnickom a strojárskom priemysle s deklarovaným pôvodom z Kanady tvorila **len
0,5 % celkových vybraných colných platieb súvisiacich s importom zo všetkých krajín** a  z tohto dôvodu odstránenie tarifných bariér s Kanadou **nebude mať významný vplyv na štátny rozpočet SR**.

Eliminácia netarifných obmedzení obchodu by európskym firmám mohla priniesť v porovnaní s tarifnými prekážkami na strane Kanady väčšie pozitívne efekty. Na strane Kanady je totiž účinných viac netarifných obmedzení ako na strane EÚ a po ich odbúraní by sme mohli očakávať pozitívnejšie efekty pre európske a slovenské firmy.

**Komplexná hospodárska a obchodná dohoda (CETA) medzi Kanadou na jednej strane a Európskou úniou a jej členskými štátmi na strane druhej**

**Text dohody je rozsiahly (vyše 1000 strán), preto je k dispozícii len v elektronickej forme**

1. Prepočty menovým výmenným kurzom Národnej banky Slovenska zo dňa 1. 9. 2017 – 1 EUR = 1,192 USD [↑](#footnote-ref-2)
2. Pre účely výskumu boli jednotlivé kapitoly roztriedené podľa automobilového, elektrotechnického
a strojárskeho priemyslu nasledovne: automobilový priemysel – kapitola 87; elektrotechnický priemysel – kapitoly 85 a 90; strojársky priemysel – kapitoly 84, 86, 88, 89, 91 a 92 [↑](#footnote-ref-3)